Tilef il-battalja mal-mewt matul il-lejl waqt li kien rikoverat fl-Isptar Mater Dei, il-ħaddiem żagħżugħ li lbieraħ kien involut f’inċident f’barriera fl-Imġarr. L-inċident seħħ ilbieraħ wara nofsinhar meta Mark Gauci, żagħżugħ ta’ 27 sena mill-Mellieħa kien qed isuq trakk mgħobbi li skiddja fuq it-tajn u beda’ miexi b’lura. Hu pprova joħroġ mill-kabina iżda nqabad mal-bieba tat-trakk. Il-pulizija qed tinvestiga. ===== Raġel kien iċċertifikat li jinsab f’qagħda kritika wara inċident f’barriera llum, għal ħabta tas-2 p.m, fi Triq l-Imġarr, l-Imġarr. Minn stħarriġ preliminari jirriżulta li l-vittma, ta’ 27 sena, li joqgħod il-Manikata, limiti tal-Mellieħa, kien qiegħed isuq trakk mgħobbi bil-ġebel meta hekk kif kien tiela’ telgħa biex iħott, skiddja fuq it-tajn u beda miexi b’lura. Kien hawnhekk li hekk kif ir-raġel ipprova joħroġ mill-kabina, inqabad mal-vettura, li kaxkritu l-isfel qabel ma nqalbet fuq ġenbha. It-trakk kompla jitkaxkar sakemm waqaf mat-terrapin fix-xifer tat-telgħa. Ir-raġel, li ngħata l-ewwel għajnuna mill-kollegi tiegħu, ittieħed l-isptar b’ambulanza, fejn instab li kien qiegħed f’qagħda kritika.